- nacrt prijedloga -

Na temelju članka 20. i članka 42. stavka 1. točke 1. i 2. Zakona o lokalnim porezima („Narodne novine“ broj 115/16, 101/17, 114/22, 114/23 i 152/24), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Općine Antunovac («Službeni glasnik Općine Antunovac» broj 2/13, 3/18, 7/19, 3/20, 2/21 i 7/21), Općinsko vijeće Općine Antunovac na svojoj \_\_. sjednici održanoj \_\_. \_\_\_\_\_\_\_\_ 2025. godine, donosi

**ODLUKU**

**o lokalnim porezima Općine Antunovac**

**I. TEMELJNA ODREDBA**

Članak 1.

Ovom se Odlukom o lokalnim porezima Općine Antunovac (u daljnjem tekstu: Odluka) propisuju vrste poreza koje pripadaju Općini Antunovac, visina stope poreza na potrošnju, kao i visina, način i uvjeti plaćanja poreza na nekretnine te nadležno porezno tijelo za utvrđivanje, evidentiranje, nadzor, naplatu i ovrhu radi navedenih poreza.

**II. VRSTE LOKALNIH POREZA**

Članak 2.

Lokalni porezi Općine Antunovac su:

1. porez na potrošnju,

2. porez na nekretnine.

**III. POREZ NA POTROŠNJU**

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju je pravna i fizička osoba koja pruža ugostiteljske usluge na području Općine Antunovac.

Osnovicu poreza na potrošnju čini prodajna cijena pića po kojoj se piće proda u ugostiteljskim objektima, bez poreza na dodanu vrijednost.

Članak 5.

Porez na potrošnju plaća se po stopi od 3% od utvrđene osnovice iz članka 4. ove Odluke.

Utvrđenu obvezu poreza na potrošnju porezni obveznik iskazuje na obrascu PP-MI-PO i predaje ga do 20. dana u mjesecu za prethodni mjesec.

Utvrđenu poreznu obvezu, porezni obveznik dužan je platiti do posljednjeg dana u mjesecu za prethodni mjesec.

**IV. POREZ NA NEKRETNINE**

Članak 6.

Porez na nekretnine plaćaju domaće i strane, pravne i fizičke osobe koje su vlasnici nekretnina na području Općine Antunovac na dan 31. ožujka godine za koju se utvrđuje porez.

Porez na nekretnine na području Općine Antunovac plaća se godišnje u iznosu od 0,60 eura/m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine.

**V. PRIJENOS OVLASTI I NADLEŽNA POREZNA TIJELA**

Članak 7.

Poslove u vezi s utvrđivanjem, evidentiranjem, nadzorom, naplatom i ovrhom radi naplate poreza iz članka 2. ove Odluke, za Općinu Antunovac, obavlja stvarno i mjesno nadležna ustrojstvena jedinica Porezne uprave, Ministarstvo financija.

Članak 8.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknada koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

**VI. PRIJELAZNE I ZAVRŠNE ODREDBE**

Članak 9.

Postupci utvrđivanja poreza započeti po odredbama Odluke o općinskim porezima Općine Antunovac (»Službeni glasnik Općine Antunovac« broj 6/17, 12/17 i 11/20), koji nisu dovršeni do stupanja na snagu ove Odluke, dovršit će se prema odredbama Odluke o općinskim porezima Općine Antunovac (»Službeni glasnik Općine Antunovac« broj 6/17, 12/17 i 11/20).

Članak 10.

Stupanjem na snagu ove Odluke prestaje važiti Odluka o općinskim porezima Općine Antunovac (»Službeni glasnik Općine Antunovac« broj 6/17, 12/17 i 11/20).

Članak 11.

Ova Odluka objavit će se u »Službenom glasniku Općine Antunovac«, a stupa na snagu \_\_\_\_\_\_\_\_\_\_\_\_\_\_\_\_\_\_\_\_\_\_ 2025. godine.

KLASA:   
URBROJ:   
Antunovac, \_\_. \_\_\_\_\_\_\_\_\_\_\_\_ 2025. godine

PREDSJEDNIK OPĆINSKOG VIJEĆA  
Zlatko Matijević